åkersteinfrø
Store norske leksikon,Biologi,Planteriket,Dekkfrøete planter,Tofrøbladete planter,Rubladordenen,Rubladfamilien,Åkersteinfrøslekta
Åkersteinfrø er en plante i rubladfamilien. Den er en ettårig urt som blir opptil 40 centimeter høy. Plantene har strie hår og små, hvite blomster. Dette er et gammelt ugras knytta til gammelt åkerbruk som har gått sterkt tilbake og nå er vurdert som kritisk trua.
Utseende Stengelen er stivt opprett og som regel mellom 10 og 40 centimeter høy. Stenglene er ofte forgreina. Plantene har tett med strie hår. Bladene er smale med butt bladspiss og de mangler bladstilk. Blomstene sitter enkeltvis på korte stilker i bladhjørnene. Som hos de fleste artene i rubladfamilien, har blomstene sammenvokst krone med et smalt, kort kronrør og femflika krage. Krona er hvit og om lag tre millimeter brei. Frukta er delt i fire brune, knudrete smånøtter som er steinharde. Utbredelse Åkersteinfrø er trolig kommet til Norge med eldre tiders jordbruk. Arten har vært et stabilt åkerugras på Østlandet. Det har også vært en del funn ved møller, på veikanter og annen skrotemark. Totalt er det funn av åkersteinfrø spredt langs kysten til Nordland. I nyere tid er arten så godt som forsvunnet som åkerugras, og den finnes nå på svært få lokaliteter, for eksempel Hovedøya innerst i Oslofjorden og på Kirkøy i Hvaler kommune. Åkersteinfrø er vurdert som kritisk trua – CR – i Rødlista. Artens naturlige utbredelse har trolig vært Sørøst-Europa og Vest-Asia. Systematikk Åkersteinfrø og slekta den regnes til, Buglossoides, har tidligere vært inkludert i legesteinfrøslekta, Lithospermum. Det er ulike oppfatninger om disse to gruppene bør behandles som to separate slekter eller som én slekt, se legesteinfrøslekta. Les mer i Store norske leksikon rubladfamilien legesteinfrøslekta Eksterne lenker Rødlista 2021: åkersteinfrø